PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/65/R/1/097	23. novembra 2007	

	Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady 
č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, v správnom konaní č. 0054/OLP/2006, vedenom voči podnikateľovi Železnice Slovenskej republiky, so sídlom Klemensova 8, 813 61, Bratislava, IČO: 31 364 501, rozhodla tak, že 

z r u š u j e

	podľa § 65 ods. 2 zákona č. 71/1967 Zb. o správnom konaní (správny poriadok) v znení neskorších predpisov  rozhodnutie  Protimonopolného úradu Slovenskej republiky, odboru legislatívno-právneho a európskych záležitostí 
č. 2006/PE/L/1/106 zo dňa 13.09.2006. 

Odôvodnenie:

	Dňa 17.02.2006 Rada Protimonopolného úradu Slovenskej republiky (ďalej len „Rada úradu“) vydala rozhodnutie č. 2006/DZ/R/2/016 vo veci zneužívania dominantného postavenia podnikateľa Železnice Slovenskej republiky, so sídlom Klemensova 8, 813 61 Bratislava, IČO: 31 364 501 (ďalej len „ŽSR“),  ktorým zmenila rozhodnutie Protimonopolného úradu SR, odboru zneužívania dominantného postavenia č. 2005/DZ/2/1/084 zo dňa 10.08.2005 v časti týkajúcej sa  uloženia pokuty a v merite veci rozhodnutie potvrdila. Rada úradu uložila rozhodnutím 
č. 2006/DZ/R/2/016 podnikateľovi ŽSR pokutu vo výške 12 500 000,- SK (slovom dvanásť miliónov päťsto tisíc slovenských korún), ktorú bol povinný zaplatiť do 15 dní odo dňa nadobudnutia právoplatnosti rozhodnutia. Rozhodnutie č. 2006/DZ/R/2/016 nadobudlo právoplatnosť dňa 22.02.2006. 

	Podnikateľ ŽSR v stanovenej 15 dňovej lehote uloženú pokutu neuhradil a preto Protimonopolný úrad SR, odbor legislatívno-právny a európskych záležitostí, príslušný na konanie, vydal  dňa 13.09.2006 rozhodnutie č. 2006/PE/L/1/106, ktorým uložil podnikateľovi ŽSR povinnosť zaplatiť penále vo výške 1 487 500,- Sk (slovom jeden milión štyristoosemdesiatsedem tisíc päťsto slovenských korún) v lehote 15 dní od nadobudnutia právoplatnosti rozhodnutia. Rozhodnutie o uložení penále nadobudlo právoplatnosť dňa 03.10.2006.

	Dňa 15.11.2006  vydal Krajský súd v Bratislave rozsudok č. 2S 99/2006-46, ktorým zrušil rozhodnutie Rady úradu č. 2006/DZ/R/2/016 a vec jej vrátil na ďalšie konanie.

	ŽSR listom zo dňa 03.09.2007 č. 15233/07-18/KGR požiadal predsedníčku Protimonopolného úradu SR, aby nedošlo k vymáhaniu uloženej sankcie vzhľadom na vyššie uvedený rozsudok súdu, resp. aby toto bolo odložené v zmysle § 75 ods. 2 správneho poriadku. Z vyjadrenia odboru legislatívno-právneho a európskych záležitostí vyplýva, že k začatiu výkonu rozhodnutia nedošlo.

	Podľa § 65 ods. 1 zákona č. 71/1967 Zb. o správnom konaní v znení neskorších predpisov (správny poriadok) rozhodnutie, ktoré je právoplatné, môže z vlastného alebo iného podnetu preskúmať správny orgán najbližšie vyššieho stupňa nadriadený správnemu orgánu, ktorý toto rozhodnutie vydal.

	Podľa § 65 ods. 2 správneho poriadku správny orgán príslušný na preskúmanie rozhodnutia ho zruší alebo zmení, ak bolo vydané v rozpore so zákonom, všeobecne záväzným právnym predpisom alebo všeobecne záväzným nariadením. Pri zrušení alebo zmene rozhodnutia dbá na to, aby práva nadobudnuté dobromyseľne boli čo najmenej dotknuté.

	Rada úradu dospela k záveru, že rozhodnutie o penále č. 2006/PE/L/1/106 zo dňa 13.09.2006 bolo vydané na základe rozhodnutia Rady úradu 
č. 2006/DZ/R/2/016, ktoré bolo zrušené  súdom ako nezákonné a preto je potrebné aj rozhodnutie o penále č. 2006/PE/L/1/106 ako rozhodnutie vydané v rozpore so zákonom na základe § 65 ods. 2 správneho poriadku zrušiť.

Poučenie:

	Proti tomuto rozhodnutiu sa podľa § 68 ods. 2 zákona č. 71/1967 Zb. o správnom konaní (správny poriadok) v znení neskorších predpisov možno odvolať.

                                                                       Danica Paroulková
                                                                           predsedníčka 
                                             Rady Protimonoplného  úradu Slovenskej republiky

Rozhodnutie sa doručí:

1.	Protimonopolný úrad SR, odbor legislatívno-právny a európskych záležitostí
2.	Železnice Slovenskej republiky, so sídlom Klemensova 8, 813 61 Bratislava